博義王

博義王係日本皇室成員，博恭王大仔，同時係海軍軍人，最高官位係海軍大佐。因為佢係嫡長子，所以又叫伏見宮博義王。由於佢早死過老豆，所以計唔計佢係伏見宮當主有爭議。

經歷

早年 
博義1897年響東京府出世，老豆係博恭，阿媽係經子，而阿公係前幕府將軍德川慶喜。

細個就讀東京府立第四中等學校，之後升讀海軍兵學校。響1917年，佢以全級第一嘅成績畢業，畢業嗰日升任海軍少尉候補生，到巡洋艦磐手當兵。同時之間，佢證實患上慢性哮喘，而呢個病就跟住佢一世，一路都醫唔好。

軍人生涯 

1918年，佢升任海軍少尉。1924年佢升為海軍大尉，同時就任峰風型驅逐艦島風嘅水雷長。

1926年，佢調任巡洋艦出雲嘅分隊長。第二年佢兼任輕巡洋艦那珂嘅水雷長，同年8月佢參加軍隊海上練習。由於呢次練習係響夜晚搞，視線唔好，所以驅逐艦蕨同巡洋艦神通相撞，而博義王有份控制嘅輕巡洋艦那珂就撞落驅逐艦葦。由於佢有份控制巡洋艦，所以佢畀人降為第五戰隊司令部。

1928年，佢升為海軍少佐，跟住佢先後就任驅逐艦樺、桐、蓬、神風同埋天霧嘅艦長。響1930年當時佢係驅逐艦蓬艦長，但就同驅逐艦波風、神風嘅艦長小澤治三郎不和，有次小澤仲同海軍省抱怨博義有幾唔好。

之後佢就任吹雪型驅逐艦天霧嘅艦長，1933年成為海軍大學校嘅選科生，升為海軍中佐，一年之後升任巡洋艦那珂嘅副長。跟住佢先後做過敷設艦嚴島嘅艦長同埋第3驅逐隊司令指揮官，1937年佢以第3驅逐隊司令指揮官嘅身份參加淞滬會戰。同年9月響黃浦江上面，由佢控制嘅驅逐艦島風受到國軍嘅追擊，博義畀迫撃砲嘅碎片傷到，而同行嘅早川幹夫就跌咗落水，又傷勢過重，死咗。呢件事嚇親昭和天皇，昭和天皇第二日就慰問博義王。一個月後，二女令子病死，但係響到打緊仗嘅博義冇得出席。

博義好翻之後，就做咗第六驅逐艦隊指揮官，負責響揚子江上面巡邏。但係後嚟佢傷口愎發，之後重發炎，所以佢響1938年4月回國，入海軍軍醫學校接受治療三十日。同月18號，昭和天皇過嚟探佢，兩日之後就任命佢調去海軍大學校做教官。

1938年10月，佢嘅病情因為哮喘而加重，一日之後就死咗，終年四十歲，死因係醫生對佢用錯咗藥，導致佢一個鐘之後就即刻死咗。死後佢獲追封為海軍大佐。

屋企 
老豆：博恭王

阿媽：經子

兄弟姐妹：博義王 - 恭子女王 - 博忠王 - 博信王 - 敦子女王 - 知子女王 - 博英王

老婆：朝子

大女：光子女王
 大仔：博明王
 二女：令子女王
 三女：章子女王

系譜 

大日本帝國海軍軍人